Kotipizza

Historia

Rabbe Grönblom perusti ensimmäisen pizzeriansa vuonna 1976. Vaasan torin reunalla sijainnut O Sole Mio oli alkusysäys Pizzeria no.1 -ketjulle, jonka hän myi vuonna 1987 Elannolle.
Vuonna 1987 hän perusti Kotipizzan, jonka ensimmäinen ravintola avattiin Vaasan Suvilahteen. Ensimmäisinä vuosina liiketoiminta kasvoi nopeasti ja sadas Kotipizza avattiin vuonna 1992. Vuonna 1994 Kotipizza Oy osti Noutopizza-ketjun. Vuonna 1995 liiketoimintamalliin tuli mukaan myös shop-in-shop-konsepti, kun Kotipizza solmi sopimuksen Neste Oil –huoltoasemaketjun kanssa. Malli pienensi uuden toimipisteen perustamiskustannuksia. Vuonna 1996 avattiin 200. Kotipizza-ravintola.
Grönblomin perheyritys myi vuonna 2008 enemmistön Kotipizzasta yrityksen työntekijöiden perustamalle yritykselle. Seuraavana vuonna Kotipizza teki yhteistyösopimuksen Teboil-huoltoasemaketjun kanssa.
Grönblom palasi vuonna 2011 uudestaan yrityksen pääomistajaksi, mutta elokuussa 2011 hän myi kolme neljäsosaa Kotipizzan osakkeistaan suomalaiselle pääomasijoittaja Sentica Partnersille, ja jäi yritykseen viidenneksen osuudella vähemmistöosakkaaksi. Vuonna 2014 Grönblom luopui omistuksestaan yhtiössä kokonaan. 
Konsernin toimitusjohtajaksi nimitettiin vuonna 2012 Tommi Tervanen.  Hän alkoi uudistaa Kotipizzaa: ravintoloiden ilme päivitettiin ja raaka-aineiden alkuperä nostettiin paremmin esille. Sosiaalisessa mediassa Tervanen kysyi suoraan vegaanien Sipsikaljavegaanit-ryhmässä, millaista vegaanipitsaa ravintolan pitäisi valmistaa.
Vuoden 2014 lopussa Kotipizza-ketjuun kuului 261 toimipistettä ja Kotipizza-ketjun myymälöiden myynti oli 70,2 miljoonaa euroa. 
Tilikaudella 2016 Kotipizza-ravintoloiden myynti oli 90 miljoonaa euroa ja liikevaihto 67 miljoonaa euroa.
Joulukuussa 2017 Kotipizza-ketjun kuukausimyynti oli ensimmäistä kertaa yli kymmenen miljoonaa euroa.
Huhtikuussa 2018 vertailukelpoisten Kotipizza-ravintoloiden (240 ravintolaa) myyntiluvut (same-store sales) olivat kasvaneet 37 kuukautta peräkkäin. Kaikkiaan ketjuun kuului noin 260 ravintolaa.
Heinäkuun 2018 kuukausimyynti oli ketjun historian paras, kejun myynti ylitti ensimmäistä kertaa 11 miljoonan euron. Syyskuuhun 2018 mennessä ketjumyynti oli kasvanut 42 peräkkäistä kuukautta.
Marraskuussa 2018 tiedotettiin Kotipizzan ja Orklan allekirjoittaneen yhdistymissopimuksen, jonka mukaan Orkla tekee julkisen ostotarjouksen kaikista Kotipizza Group Oyj:n osakkeista.

Liiketoiminta

Suomen Kotipizzoista 99 prosenttia on franchising-periaatteella toimivia itsenäisten yrittäjien johtamia myymälöitä. Vuonna 2018 Kotipizza toimii Suomessa, mutta aiemmin sillä on ollut ravintoloita myös Virossa, Venäjällä, Ruotsissa, Kiinassa, Serbiassa ja Etelä-Koreassa. Kaikilla Kotipizzoilla ei ole omaa kotiinkuljetusta. Suurin osa kuljettavista ravintoloista hyödyntää ketjun yrittäjien kanssa yhteistyössä kehitettyä kuljetuskonseptia. Kuljetusautoon integroitu lämpölaatikko pitää pizzat 60-asteisina jopa tunnin ajan.

Tuotteita

Vuonna 2016 62 prosenttia Kotipizzan käyttämistä raaka-aineista tuli Suomesta, esimerkiksi ketjun vuosittain käyttämä miljoona kiloa juustoa hankittiin 70 Valion maitotilalta Lapinlahden alueelta.

Pizza Berlusconi

Pizza Berlusconi on tuotenimi Kotipizza-ketjun savuporopizzalle. Se voitti maaliskuussa 2008 America’s Plate International -pizzakilpailun New Yorkissa päihittäen muun muassa toiseksi kilpailussa tulleet italialaiset.
Kotipizza nimesi savuporopizzan alkukesän 2008 mainoskampanjassaan ja ruokalistassaan Italian pääministeri Silvio Berlusconin mukaan Berlusconi-pizzaksi. Pizzaa mainostettiin myös sloganilla ”Berlusconissa ei ole munaa!” viitaten pizzan kananmunattomaan valmistustapaan. Kotipizza teki näin pilaa Berlusconin kesällä 2005 antamista suomalaista ruokakulttuuria väheksyvistä lausunnoista. Berlusconi on lausunnoissaan muun muassa todennut, että hän on joutunut ”sietämään” suomalaista ruokaa.

Markkinointi

Kotipizzan markkinointibudjetti kasvaa myynnin kasvaessa, sillä sen franchising-sopimuksen mukaan neljä prosenttia verollisesta myynnistä käytetään ketjun markkinointiin.
Vuodesta 2012 Kotipizza-konsernia johtanut Tervanen muutti ketjun ideologian entistä vastuullisemmaksi. Hänen ideansa on parantaa maailmaa pizza kerrallaan, ja kuluttaja on valmis maksamaan maailmanparannuspizzasta enemmän kuin tavallisesta pizzasta. Myös Kotipizzan franchising-yrittäjät maksavat vastuullisten pizzojen raaka-aineista enemmän. 
Kotipizza sponsoroi Suomen ensimmäisen Youtube-ohjelmasarjan, Tapaa X:n vuonna 2014. Youtube-verkosto Splay Suomi tuottamaa sarjaa julkaistiin kerran viikossa parin kuukauden ajan. Ohjelman juonsi tuolloin Suomen seuratuin videobloggaaja Eeddspeaks eli Eetu Pesonen, joka vieraili sarjassa tunnettujen tubettajien luona.
Vuonna 2017 otettiin käyttöön Kotibotti-palvelu, jonka kautta pizzan voi tilata pikaviestipalvelun avulla. Kotibotti toimii Facebook Messengerissä ja sen kautta voi tilata Kotipizzan tuotteita mobiilisti koko maassa. Chatbot tehtiin yhteistyössä OP Ryhmän kehittämän Pivo-mobiililompakkosovelluksen kanssa.
Maaliskuussa 2018 Kotipizza alkoi julkaista ”Quattro Stagioni” -asiakaslehteä. Se ilmestyy neljä kertaa vuodessa ja sitä jaetaan ketjun ravintoloissa. Lehdessä on muun muassa Kotipizza-yrittäjien tarinoita.
Elokuusta 2018 lähtien pizzoja on voinut tilata puheohjauksella. Kotipizzan ja OP-ryhmän kehittämän mobiilimaksusovellus Pivon pilottihankkeessa asiakas aktivoi tilaamisen sanomalla Amazonin Alexa-tekoälylle ”Open Kotipizza game”, jolloin Alexa arpoo käyttäjälle pizzatäytteet. Kun asiakas hyväksyy Alexan ehdotuksen, hän voi tilata pizzan.